РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/140-15

8. aприл 2015. године

Б е о г р а д

З А П И С Н И К

22. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 2. АПРИЛА 2015. ГОДИНЕ

Седница је почела у 14,40 часова.

Седницом је председавала Весна Марјановић, председница Одбора.

Седници су присуствовали: Милорад Цветановић, Небојша Татомир, Душица Стојковић, Сања Николић, Милан Стевановић, Ненад Милосављевић, Срђан Драгојевић, мр Александра Јерков, Бранка Каравидић, Љиљана Несторовић и Александар Југовић, чланови Одбора.

Седници су присуствовали и Милован Дрецун и Мирко Крлић, заменици чланова Одбора.

Седници нису присуствовали чланови Одбора: Владимир Ђукановић, Саша Мирковић и Мира Петровић, нити њихови заменици.

Седници су присуствовали: Лука Мирковић, самостални саветник у Министарству културе и информисања и представници Регулаторног тела за електронске медије: Горан Караџић, председник и Рајка Галин Ћертић, помоћница директора за правна питања.

На предлог председнице Одбора, једногласно је усвојен следећи:

Д н е в н и р е д:

1. **Утврђивање Предлога одлуке о давању сагласности на Статут Регулаторног тела за електронске медије;**
2. **Одлучивање о покретању поступка за предлагање кандидата за члана Савета Регулатороног тела за електронске медије;**
3. **Разно**.

Пре преласка на разматрање утврђеног дневног реда усвојен је **једногласно,** без примедаба, Записник 21. седнице Одбора, одржане 18. марта 2015. године.

Прва тачка дневног реда: **Утврђивање Предлога одлуке о давању сагласности на Статут Регулаторног тела за електронске медије.**

**Весна Марјановић** поздравила је присутне госте и подсетила чланове Одбора да је Народна скупштина прошле године донела нове законе из области информисања.

Истакла је да је чланом 33. Закона о електронским медијима прописано да сагласност на Статут Регулатора даје Народна Скупштина, као и да је Одбор за културу и информисање надлежан по овом питању.

**Горан Караџић** напоменуо је да је доношење Статута једна од законских обавеза Регулатора.

Посебно је указао на важност Статута за даљи рад Регулатора и замолио чланове Одбора да припреме Предлог одлуке о давању саглалсности на Статут, како би Регулатор наставио са ефикасним радом и у наредном периоду.

Председавајућа је отворила расправу у вези са овом тачком Дневног реда у којој су учествовали: Весна Марјановић, Небојша Татомир, Љиљана Несторовић, Александра Јерков, Александар Југовић, Душица Стојковић, Милан Стевановић и Горан Караџић.

**Небојша Татомир** предложио је члановима Одбора да се о Статуту Регулатора расправља на седници Одбора, као и да се формулише Предлог одлуке о давању саглалсности на Статут Регулатора, али да се Статут упути и Одбору за уставна питања и законодавство, који би и овај одбор дао мишљење у вези са Статутом.

**Весна Марјановић** нагласила је да у делокруг рада Одбора за културу и информисање спада припрема Предлога одлуке о давању саглалсности на Статут Регулаторног тела за електронске медије, напоменувши да је сагласна да се Статут упути и другим одборима на разматрање.

Рекла је да је битно да се покрене процедура давања сагласности на Статут, како би Регулатор могао несметано да ради.

**Љиљана Несторовић** истакла је да сматра да није довољно стручна по питању оцењивања законитости Статута и да мисли да је најбоље Статут послати Одбору за уставна и питања и законодавство на разматрање, како би се добило и њихово мишљење.

Подржала је рад Регулатора, и нагласила да верује да рад Регулатора неће бити угрожен уколико се сачека и мишљење Одбора за уставна питања и законодавство.

**Александра Јерков** напоменула је да се не слаже са мишљењем Љиљане Несторовић и да сматра да је потребно да Одбор за културу и информисање усвоји Предлог одлуке о давању саглалсности на Статут, а тек након тога да се Статут Регулатора проследи и Одбору за уставна и питања и законодавство.

Констатовала је да је Регулатор значајно тело и да је његов рад од велике важности за јавни живот грађана Србије и сагласила се да није спорно да и Одбор за уставна и питања и законодавство да своје мишљење.

**Александар Југовић** пружио је подршку раду Регулатора и напоменуо да је потребно наћи најбољи метод за предлагање Одлуке о давању сагласности на Статут.

Истакао је да верује да ће сви чланови Одбора гласати за усвајање Предлога одлуке о давању сагласности на Статут Регулатора и на тај начин подржати независан рад Регулатора.

**Весна Марјановић** истакла је да се чланови одбора Народне скупштине не бирају по стручности, већ да су они изабрани као народни посланици, а да су чланови оних одбора за које су изразили интересовање.

Указала је да би евентуално неусвајање Предлога одлуке о давању саглалсности на Статут Регулатора довело до процедуралних потешкоћа, јер је Одбор већ усвојио Дневни ред са првом тачком, дефинисаном као: “Утврђивање Предлога одлуке о давању сагласности на Статут Регулаторног тела за електронске медије”.

Напоменула је да је из тог разлога приморана да ову тачку Дневног реда стави на гласање, а да чланови Одбора могу да одложе усвајање Предлога одлуке о давању саглалсности на Статут Регулатора, тако што ће гласати „против“.

Подсетила је чланове Одбора да је Статут Регулаторног тела за електронске медије достављен Народној скупштини 6. новембра 2014. године и да је било довољно времена да се сви народни посланици и стручњаци упознају са овим документом.

**Душица Стојковић** сагласила се са Александром Јерков по питању усвајања Предлога одлуке о давању саглалсности на Статут Регулатора и позвала све чланове Одбора да гласају за овај предлог.

Подржала је предлог Небојше Татомира да се Статут упути и Одбору за уставна питања и законодавство.

**Милан Стевановић** навео је да чланови Одбора за културу и информисање нису довољно стручни да самостално оцењују да ли је Статут Регулатора у складу са Законом, али је битно да се пружи подршка раду Регулатора усвајањем Предлога одлуке о давању саглалсности на Статут.

Председавајућа је закључила расправу у вези са овом тачком Дневног реда и ставила на гласање Предлог одлуке о давању сагласности на Статут Регулаторног тела за електронске медије.

Чланови Одбора су **једногласно** усвојили Предлог одлуке о давању сагласности на Статут Регулаторног тела за електронске медије.

Председавајућа је ставила на гласање предлог да се Статут Регулатора достави и Одбору за уставна питања и законодавство.

Чланови Одбора су се **једногласно** сагласили да се Статут Регулаторног тела за електронске медије достави Одбору за уставна питања и законодавство на давање мишљења.

Друга тачка дневног реда: **Одлучивање о покретању поступка за предлагање кандидата за члана Савета Регулатороног тела за електронске медије.**

**Весна Марјановић** је у уводном излагању упознала чланове Одбора са законском процедуром у вези сапоступком предлагања кандидата за члана Савета Регулатороног тела за електронске медије.

Напоменула је да се на данашњој седници Одбора неће бирати нови члан Савета Регулатора, већ да ће се покренути поступак за избор новог члана.

Истакла је да је законска процедура сложена и да Закон о електронским медијима прописује да се упути јавни позив, као и да се одреде овлашћени предлагачи.

Нагласила је да је чланом 9. став 1. тачка 1) Закона о електронским медијима прописано да је један од овлашћених предлагача за два члана Савета Регулатора – надлежни одбор Народне скупштине, као и да је у таквим случајевима пракса да предлоге дају посланичке групе.

Председавајућа је отворила расправу у вези са овом тачком Дневног реда у којој су учествовали Весна Марјановић и Горан Караџић.

**Горан Караџић**, председник Савета Регулаторног тела за електронске медије, рекао је, да је битно покренути процедуру избора новог члана, како се не би дошло у ситуацију да престанком мандата појединих чланова, Савет настави са радом на ивици кворума.

Напоменуо је да се са новим Законом о електронским медијима, делимично променила процедура избора чланова Савета Регулатора и да Аутономна Покрајина Косово и Метохија више није овлашћени предлагач.

Навео је да је новим Законом о електронским медијима прописано да надлежни одбор Народне скупштине предлаже два кандидата за чланове Савета, водећи рачуна о равномерној територијалној заступљености кандидата, а да у пракси то значи да Одбор за културу и информисање треба да предложи кандидата који не би требало да буде са територије Београда.

Председавајућа је закључила расправу у вези са овом тачком Дневног реда и ставила на гласање Одлуку о покретању поступка за предлагање кандидата за члана Савета Регулатороног тела за електронске медије.

Чланови Одбора су **једногласно** усвојили Одлуку о покретању поступка за предлагање кандидата за члана Савета Регулатороног тела за електронске медије.

Председавајућа је ставила на гласање и текст Јавног позива, који председник Одбора за културу и информисање упућује посланичким групама.

Чланови Одбора су **једногласно** усвојили текст Јавног позива.

Трећа тачка дневног реда: **Разно.**

Председавајућа је отворила расправу у вези са овом тачком Дневног реда у којој су учествовали: Небојша Татомир, Весна Марјановић, Срђан Драгојевић и Горан Караџић.

**Небојша Татомир** поставио је питање представницима Регулаторног тела за електронске медије у вези са намерама и евентуално предузетим мерама како би се спречило емитовање непримереног садржаја у телевизијској емисијом “Парови”,.

**Горан Караџић** истакао је да је Регулатор већ реаговао и упутио меру упозорења “Happy TV”, као и да је затражио да телевизијски програм прилагоде закону.

Напоменуо је да је избор учесника ове емисије, са моралне стране неприхватљив, али да је у складу са законом.

Упознао је све присутне чланове Одбора са одлуком Савета Регулатора, донетом 2. априла 2015. године, у којој се привремено забрањује емитовање програмског садржаја – ријалити програма „Парови“, у трајању од 24 сата, због емитовања садржаја који могу тешко да нашкоде физичком, менталном или моралном развоју малолетника.

Изразио је наду да ће “Happy TV” отклонити све недостатке у периоду забране емитовања, као и да неће чинити сличне преступе у будућности.

Посебно је нагласио да Закон о електронским медијима прописује да Савет Регулатора може да реагује тек након приказивања одређеног садржаја на телевизији.

Обавестио је чланове Одбора да у складу са Законом о избору народних посланика, Народна скупштина обавезна да формира посебан надзорни одбор, чији би задатак био да прати изборе и истакао да би један такав одбор олакшао рад Регулатора у време изборне кампање.

Замолио је све присутне посланике да формирају ово тело, нагласивши да је оно од велике важности за бољу контролу медија и целокупне јавности у време изборног процеса.

**Весна Марјановић** рекла је да ће се она лично ангажовати у вези са овим питањем и да ће у сарадњи са службом Народне скупсштине убрзати процедуру формирања овог надзорног одбора.

**Срђан Драгојевић** подсетио је све присутне на иницијативу проширења рекламног блока по сату за један минут у медијима са националном фреквенцијом и истакао да би се то време искористило за промоцију културних догађаја и манифестација.

Напоменуо је да верује да би оваква иницијатива битно утицала на повећање интересовање јавности на савремено стваралаштво и да је ова иницијатива лако остварљива, јер време од једног минута по рекламном блоку не би улазило у већ законом прописано време за рекламне блокове.

Истакао је да би било најбоље да се највећи део посла око ове иницијативе реализује у сарадњи са Регулатором и Националним саветом за културу.

**Горан Караџић** подржао је предлог Срђана Драгојевића и предложио одржавање састанка са члановима Одбора у просторијама Регулатора на ову тему.

**Весна Марјановић** констатовала је да постоји потреба да се већа пажња посвети анализи односа медија према култури и предложила одржавање ширег скупа у организацији Одбора за културу и информисање на тему: ”Култура у медијима”.

Седница је завршена у 15,20 часова.

СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Сања Пецељ Весна Марјановић